প্রধানমন্ত্রী মোদির প্রধান সচিব হলেন RBI-এর প্রাক্তন গভর্নর

নয়াদিল্লি: ভারতের প্রধানমন্ত্রীর প্রধান সচিব (Principal Secretary Of PM) হিসাবে নিযুক্ত হলেন রিজার্ভ ব্যাঙ্কের (RBI) প্রাক্তন গভর্নর শক্তিকান্ত দাস (Shaktikanta Das)। শনিবার কেন্দ্রীয় মন্ত্রিসভার নিয়োগ সংক্রান্ত কমিটির এক বিবৃতিতে এই সিদ্ধান্তের বিষয়ে জানিয়ে একটি বিবৃতি দেওয়া হয়। সেই বিবৃতিতে জানানো হয়েছে, প্রধানমন্ত্রী যত দিন পদে থাকবেন অথবা পরবর্তী কোনও নির্দেশ না আসা পর্যন্ত শক্তিকান্ত দাস এই পদে বহাল থাকবেন।

উল্লেখ্য, ১৯৮০ সালের তামিলনাড়ু ক্যাডারের আইএএস (IAS) আধিকারিক শক্তিকান্ত দাস ২০১৮ সালে রিজার্ভ ব্যাঙ্কের গভর্নর হিসাবে দায়িত্ব গ্রহণ করেন। ছ’বছর ধরে দেশের শীর্ষ ব্যাঙ্ক পরিচালনার পর ২০২৩ সালের ডিসেম্বরে তিনি অবসর নেন। তাঁর কার্যকালে ভারতীয় অর্থনীতি বিভিন্ন চ্যালেঞ্জের সম্মুখীন হয়েছিল। যার মধ্যে কোভিড অতিমারি ও রাশিয়া-ইউক্রেন যুদ্ধ উল্লেখযোগ্য।

আরও পড়ুন: বিবাহিত মহিলাদের বিয়ের প্রতিশ্রুতিতে যৌনতার অভিযোগে না

অন্যদিকে, কেন্দ্রীয় মন্ত্রিসভার নিয়োগ সংক্রান্ত কমিটি আরও ঘোষণা করেছে যে, নীতি আয়োগের সিইও বিভিআর সুব্রহ্মনিয়ামের কার্যকালের মেয়াদ আরও এক বছর বাড়ানো হয়েছে। এখন তিনি ২০২৬ সালের ফেব্রুয়ারি পর্যন্ত এই পদে বহাল থাকবেন। এই সিদ্ধান্ত কেন্দ্রীয় প্রশাসনিক নীতি নির্ধারণের ধারাবাহিকতা বজায় রাখার লক্ষ্যে নেওয়া হয়েছে বলে মনে করা হচ্ছে।

প্রসঙ্গত, ২০১৯ সালের ১১ সেপ্টেম্বর থেকে প্রধানমন্ত্রী নরেন্দ্র মোদির প্রধান সচিবের দায়িত্ব সামলাচ্ছেন প্রবীণ আইএএস আধিকারিক পিকে মিশ্র। এবার তাঁর পাশাপাশি দ্বিতীয় প্রধান সচিব হিসাবে নিযুক্ত করা হল শক্তিকান্ত দাসকে। এই নিয়োগ কেন্দ্রীয় প্রশাসনে গুরুত্বপূর্ণ পরিবর্তন হিসাবে ধরা হচ্ছে।

দেখুন আরও খবর: